Illum il-Kunsill adotta żewġ regolamenti riformulati, wieħed dwar il-kumpilazzjoni ta' xhieda u ieħor dwar in-notifika ta' dokumenti, biex jimmodernizza l-iskambji transkonfinali bejn l-awtoritajiet permezz tad-diġitalizzazzjoni. Wara li ntlaħaq qbil politiku mal-Parlament Ewropew f'Ġunju 2020, it-test issa ser jiġi ppreżentat lill-Parlament għall-adozzjoni finali tiegħu. Il-pandemija tal-COVID-19 enfasizzat il-ħtieġa għal sistema ġudizzjarja moderna u diġitali. Ir-regolamenti adottati llum ser jippermettu kooperazzjoni aktar rapida u aktar effiċjenti bejn l-awtoritajiet ġudizzjarji, li tagħmilha aktar faċli għaċ-ċittadini u n-negozji biex jeżerċitaw id-dritt tagħhom għall-ġustizzja. Christine Lambrecht, Ministru Federali għall-Ġustizzja u l-Protezzjoni tal-Konsumatur tal-Ġermanja Ir-regolamenti modernizzati għandhom l-għan li jtejbu l-effiċjenza u l-ħeffa tal-proċedimenti ġudizzjarji transkonfinali billi jieħu vantaġġ mid-diġitalizzazzjoni u mill-użu tat-teknoloġija moderna, u permezz ta' dan javvanzaw l-aċċess għall-ġustizzja u għal proċess ġust għall-partijiet. Il-bidliet fiż-żewġ regolamenti jinkludu l-użu obbligatorju ta' sistema tal-IT deċentralizzata, magħmula minn sistemi tal-IT nazzjonali interkonnessi, għat-trażmissjoni ta' dokumenti u ta' talbiet bejn l-istati membri. Rigward in-notifika ta' dokumenti, skont ir-regoli l-ġodda, id-dokumenti jistgħu jiġu nnotifikati elettronikament u direttament lil destinatarju b'indirizz magħruf fi stat membru ieħor, meta l-kunsens espliċitu tiegħu jew tagħha jingħata minn qabel. In-notifika tista' ssir permezz ta' servizzi elettroniċi kwalifikati ta' konsenja rreġistrata jew, taħt kondizzjonijiet addizzjonali, permezz tal-posta elettronika. Ir-regoli l-ġodda jippromwovu wkoll l-użu ta' vidjokonferenzi jew teknoloġija oħra ta' komunikazzjoni mill-bogħod fil-kumpilazzjoni ta' xhieda li timplika s-smigħ ta' xhud, parti jew espert li jinsab fi stat membru ieħor. Pożizzjoni tal-Kunsill fl-ewwel qari bil-ħsieb tal-adozzjoni tar-regolament dwar il-kumpilazzjoni ta' xhieda Pożizzjoni tal-Kunsill fl-ewwel qari bil-ħsieb tal-adozzjoni tar-regolament dwar in-notifika ta' dokumenti Futur diġitali għall-Ewropa (informazzjoni ġenerali)